ปฏิบัติการยุทธการสยบไพรี "อวสานเจ้าพ่อคลองสามวา" บุกค้น อายัดทรัพย์เครือข่ายค้ายาเสพติด
ชุดปฏิบัติการพิเศษสยบไพรี กองบัญชาการตำรวจปราบปรามยาเสพติด นำกำลังเปิดปฏิบัติการ ยุทธการสยบไพรี "อวสานเจ้าพ่อคลองสามวา" โดยนำกำลังเข้าตรวจค้นบ้านพักแห่งหนึ่ง ในพื้นที่ซอยหทัยราษฎร์ 16 แขวงสามวาตะวันตก เขตคลองสามวา ซึ่งเป็นบ้านของนายธนกฤต ศรีศักดิ์นอก หรือโจโจ้ มีนบุรี ผู้ต้องหาตามหมายจับ เนื่องจากเป็นพ่อค้ายาเสพติดรายใหญ่ ในพื้นที่ภาคกลาง ที่ถูกจับกุมไปเมื่อวันที่ 14 มิถุนายนที่ผ่านมา  ซึ่งจากการตรวจค้น พบญาติของนายธนกฤต อาศัยอยู่ แต่ไม่พบว่ามีส่วนเกี่ยวข้องกับการกระทำผิด ทั้งนี้ เจ้าหน้าที่ได้ทำการตรวจยึดอายัดทรัพย์สินไว้ เนื่องจากพบว่า มีความเชื่อมโยงและเป็นทรัพย์สินที่ได้มาจากการค้ายาเสพติด พลตำรวจตรี พรพิทักษ์ รู้ยั่งยืน ผู้บังคับการตำรวจปราบปรามยาเสพติด 1 กล่าวว่า การปฏิบัติการครั้งนี้ สืบเนื่องจาก เมื่อปี 2560 ตำรวจปราบปรามยาเสพติด สามารถจับกุมลูกน้องนายธนกฤต พร้อมยาบ้า และให้การซัดทอดว่า นายธนกฤตได้ลักลอบขนยาเสพติดมาจากภาคเหนือ มากระจายในพื้นที่กรุงเทพมหานครและปริมณฑล ตำรวจจึงขยายผลตรวจสอบติดตามพฤติกรรมมานานกว่า 5 ปี จนพบว่า นายธนกฤต ได้ขนยายาบ้านับแสนเม็ดมาซุกซ่อนไว้ในบ้านหลังดังกล่าว ก่อนกระจายไปให้ผู้ค้ารายย่อยหลายครั้ง  จนเมื่อเดือนมิถุนายน ได้นำกำลังเข้าจับกุมนายธนกฤตได้พร้อมภรรยา ซึ่งจากการสอบสวนให้การรับสารภาพและยอมรับว่าบ้านพร้อมที่ดินในซอยหทัยราษฎร์ 16  ราคา 23 ล้านบาท รวมถึงอพาร์ตเมนต์ ในอำเภอแปลงยาว จังหวัดฉะเชิงเทรา  ราคา 20 ล้านบาท เป็นเงินที่ได้จากยาเสพติดและนำมาฟอกเงิน  โดยหลังจากนี้จะมีการขยายผลเพิ่มเติม เพื่อยึดและอายัดทรัพย์ของขบวนการนี้ต่อไป